En ældre kvinde mistede natten til onsdag livet i en brand i sin bolig i Vestervig i Thy.

Natten til onsdag blev en 64-årig kvinde fundet død i sit soveværelse efter en brand i hendes lejlighed. Politiet fik anmeldelsen kl. 02.03. - Branden startede i soveværelset, hvor vi fandt husets beboer. Vi har en formodning om, at rygning er årsagen og har ikke mistanke til noget kriminelt, siger Anders Olesen, vagtchef hos Midt- og Vestjyllands Politi. Ifølge politiet var det en hjemmehjælper, der opdagede branden, da hun kom på besøg i nat. Branden blev slukket, inden flammerne nåede at sprede sig. Tekniske undersøgelse skal nu vise den præcise årsag til branden. De pårørende er underrettet.